Dôvodová správa

Všeobecná časť

Predkladaný návrh zákona, ktorým sa dopĺňa zákon č. 92/1991 Zb. o podmienkach prevodu majetku štátu na iné osoby v znení neskorších predpisov a ktorým sa mení zákon č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov bol vypracovaný na základe Plánu legislatívnych úloh vlády SR na rok 2006.

Do roku 1918 bol chov koní na území Slovenska súčasťou vysoko rozvinutého a dobre organizovaného chovu v rámci Rakúsko- Uhorskej monarchie. Po vzniku Československého štátu bol v Topoľčiankach na základe osobitného rozhodnutia vtedajšej vlády a Ministerstva poľnohospodárstva v Prahe dňa 15. októbra 1921 zriadený štátny žrebčín ako špecializované zariadenie pre chov teplokrvných plemien koní Arab, Lipican, Hucul a Nonius. Významným medzníkom v histórii žrebčína v Topoľčiankach je 1. marec 1993, kedy minister pôdohospodárstva zriaďovacou listinou č. 1405/1993-420 udelil žrebčínu štatút národného žrebčína s názvom „Národný žrebčín Topoľčianky, štátny podnik.“ Tým sa vytvorili podmienky pre zachovanie cenného genofondu koní, ako aj historicky a pamiatkársky vysoko cenných budov a zariadení pre budúce generácie, ako národné bohatstvo a kultúrne dedičstvo národa. V súčasnosti je Národný žrebčín Topoľčianky jediným štátnym zariadením v chove koní na Slovensku. Chované plemená predstavujú európske a svetové génové rezervy a zdroje, čím sa radí medzi najvýznamnejšie chovateľské zariadenia v Európe. Je aktívnym členom svetových chovateľských organizácií v chove arabských, lipických a huculských koní. Svojim zakladateľom je poverený vedením centrálnej evidencie koní na Slovensku. Je národným centrom šľachtenia a chovu koní na Slovensku.

 V nedávnej minulosti došlo na Slovensku privatizáciou niektorých iných zariadení pre chov koní (Nový Tekov, Motešice, Šamorín, Veľký Šariš) k ich úplnej likvidácii, a Slovensko tak nenávratne prišlo o cenný genetický materiál, ktorého dovtedajšiu tvorbu a existenciu dlhodobo podporovalo. Preto v snahe zamedziť podobnému vývoju v prípade Národného žrebčína „Topoľčianky“ štátny podnik, ako posledného štátneho podniku pre chov koní, je cieľom predloženého návrhu upraviť postavenie tohto podniku k majetku, na ktorom vykonáva svoju činnosť. Tento cieľ je možné dosiahnuť doplnením zákona č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov. Ďalším cieľom je aj zaradenie Národného žrebčína Topoľčianky podľa zákona č. 92/1991 Zb. o podmienkach prevodu majetku štátu na iné osoby v znení neskorších predpisov do zoznamu „neprivatizovateľných“ podnikov, čo samo o sebe zabezpečí také postavenie tohto podniku, aké majú štátne zariadenia pre chov koní v rôznych krajinách Európskej únie napríklad v Nemecku, Českej republika a Rakúsku.

Návrh zákona nemá dopad na štátny rozpočet, rozpočet vyšších územných celkov a rozpočet obcí, zamestnanosť, ani na životné prostredie a na podnikateľské prostredie.

Ministerstvo financií SR listom z 2. januára 2006 č. MF/7169/2006-81 oznamuje, že berie na vedomie, že návrh zákona nebude mať dopad na štátny rozpočet, na rozpočty obcí, vyšších územných celkov, na životné prostredie, zamestnanosť a ani na podnikateľské prostredie.

 Návrh zákona je v súlade s Ústavou Slovenskej republiky a súvisiacimi predpismi.

**Doložka finančných, ekonomických a environmetnálnych vplyvov a vplyvov na zamestnanosť a podnikateľské prostredie**

**Prvá časť: Odhad dopadov na verejné financie:**

 Predkladaný návrh zákona nebude mať negatívny dopad na verejné financie,

**Druhá časť: Odhad dopadov na obyvateľov, hospodárenie podnikateľskej sféry a iných právnických osôb**

 Návrh zákona nebude mať dopad na obyvateľov, ani na hospodárenie podnikateľskej sféry iných právnických osôb.

 Národný žrebčín „Topoľčianky“ štátny podnik je podnikateľský subjekt, ktorý vykonáva svoju činnosť s majetkom štátu, ktorý mu bol zverený na hospodárenie. Podľa § 2 ods. 1 zákona č. 111/1990 Zb. o štátnom podniku v znení neskorších predpisov podnik je výrobcom tovaru, ktorý svoju podnikateľskú činnosť prevádzkuje samostatne na základe hospodárenia na vlastný účet a primerané hospodárske riziko.

 Národný žrebčín „Topoľčianky“ štátny podnik dosahoval v posledných troch rokoch kladné hospodárske výsledky . V roku 2003 +204 tis. Sk,, v r. 2004 +196 tis. Sk a v r. 2005 +20 tis. Sk.; je oprávnený predpoklad, že v nasledujúcich rokoch bude dosahovať taktiež kladné hospodárske výsledky v členení v r. 2006 +30. tis. Sk, v r. 2007 +40 tis. Sk a v r. 2008 +50 tis. Sk.

**Tretia časť: Odhad dopadov na životné prostredie**

 Návrh zákona nebude mať dopad na životné prostredie.

**Štvrtá časť: Odhad dopadov na zamestnanosť**

Návrh zákona nebude mať dopad na tvorbu pracovných miest.

**Piata časť: Vplyv na podnikateľské prostredie**

 Návrh zákona nebude mať negatívny vplyv na podnikateľské prostredie.

Doložka zlučiteľnosti

**právneho predpisu**

**s právom Európskych spoločenstiev a Európskej únie**

1. **Predkladateľ právneho predpisu** : vláda Slovenskej republiky
2. **Názov návrhu právneho predpisu** : Návrh zákona, ktorým sa dopĺňa zákon č. 92/1991 Zb. o podmienkach prevodu majetku štátu na iné osoby v znení neskorších predpisov a ktorým sa mení zákon č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov
3. **Problematika návrhu právneho predpisu:** Problematika nie je upravená v práve Európskych spoločenstiev ani v práve Európskej únie. Nie je takisto obsiahnutá v judikatúre Súdneho dvora Európskych spoločenstiev a Súdu prvého stupňa Európskych spoločenstiev.

Vzhľadom na vnútroštátny charakter navrhovaného právneho predpisu, je bezpredmetné vyjadrovať sa k bodom 4, 5 a 6 doložky zlučiteľnosti.

**Osobitná časť**

K Čl. I

Aby národný žrebčín mohol plniť svoje poslanie ako národné centrum šľachtenia koní a zachovávať vybrané plemená koní, ktoré sú súčasťou dedičstva Slovenskej republiky, ustanovuje sa doplnenie zákona č.92/1991 Zb. o podmienkach prevodu majetku štátu n ainé osoby v znení neskorších predpisov o ďalší titul, podľa ktorého nemôže dôjsť k jeho privatizácii.

K Čl. II

Ustanovuje sa doplnenie zákona č.229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov, podľa ktorého majetok vo vlastníctve štátu, na ktorom hospodári národný žrebčín, sa vyníma zo správy SPF.

K Čl. III

Účinnosť zákona sa navrhuje 1. decembra 2006.

Bratislava 19. júla 2006

Predseda vlády

Slovenskej republiky

# Robert F i c o, v. r.

Minister pôdohospodárstva

Slovenskej republiky

Miroslav J u r e ň a, v. r.